Na temelju članka 35. Statuta Dječjeg vrtića "Radost" Poreč-Parenzo, Upravno vijeće Dječjeg vrtića “Radost” Poreč-Parenzo na 36. sjednici održanoj dana 25. veljače 2021.godine donosi

**POSLOVNIK O RADU ODGOJITELJSKOG VIJEĆA**

**DJEČJEG VRTIĆA “RADOST” POREČ-PARENZO**

**Članak 1.**

Poslovnikom o radu Odgojiteljskog vijeća (u daljnjem tekstu: Poslovnik), uređuje se način rada Odgojiteljskog vijeća Dječjeg vrtića "Radost" Poreč- Parenzo (u daljnjem tekstu: Odgojiteljsko vijeće).

**Članak 2.**

Odredbe ovog Poslovnika obvezuju sve članove Odgojiteljskog vijeća i ostale osobe koje su nazočne na sjednici.

Ravnatelj saziva i predsjedava sjednicama Odgojiteljskog vijeća, a u njegovoj odsutnosti osoba koju on pismeno ovlasti.

**Članak 3.**

Odgojiteljsko vijeće je stručno tijelo Vrtića. Odgojiteljsko vijeće čine svi odgojitelji, stručni suradnici i zdravstveni djelatnici zaposleni na ostvarivanju programa predškolskog odgoja.

Prisustovanje sjednicama Odgojiteljskog vijeća predstavlja radnu obvezu i dio je strukture radnog vremena. Članovi Odgojiteljskog vijeća imaju dužnost prisustvovati sjednicama Odgojiteljskog vijeća te imaju pravo sudjelovati u raspravi i odlučivati o pitanjima iz njihova djelokruga.

Ukoliko je član Odgojiteljskog vijeća spriječen prisustvovati sjednici, dužan je o tome pravovremeno, minimalno četiri sata prije početka održavanja sjednice Odgojiteljskog vijeća obavijestiti ravnatelja, a u slučaju njegove odsutnosti osobu koju je ravnatelj pismeno ovlastio.

**Članak 4.**

Odgojiteljskim vijećem predsjedava ravnatelj koji:- priprema i saziva sjednice Odgojiteljskog vijeća,- predlaže dnevni red sjednice,

- brine o tijeku rasprave na sjednici,

- formulira prijedloge odluka o kojima se glasuje

- utvrđuje i proglašava rezultate glasovanja,

- potpisuje odluke i druge akte koje donosi Odgojiteljsko vijeće.

**Članak 5.**

Odgojiteljsko vijeće radi na sjednicama koje se održavaju po potrebi, a najmanje četiri puta tijekompedagoške godine. Ravnatelj određuje izvjestitelje po pojedinim točkama predloženog reda.

**Članak 6.**

Poziv za sjednicu s prijedlogom dnevnog reda dostavlja se svim članovima Odgojiteljskog vijeća putem, oglasne ploče i/ili e-maila, najkasnije tri dana prije održavanje sjednice.U hitnim slučajevima, ravnatelj može sazvati sjednicu i usmenim putem u roku kraćem od navedenog u stavku 1. ovoga članka, te na samoj sjednici predložiti dnevni red.

**Članak 7.**

Ravnatelj može na sjednicu pozvati i druge osobe radi davanja stručnih mišljenja i informacija o pojedinim pitanjima dnevnog reda sjednice.

**Članak 8.**

Nakon utvrđivanja prisustva odnosno odsustva članova, ravnatelj čita prijedlog dnevnog reda te poziva članove Odgojiteljskog vijeća da iskažu svoje prijedloge za izmjenu ili dopunu dnevnog reda sjednice. Predlaže usvajanje zapisnika sa prethodne sjednice, koji je dostavljen uz poziv za sjednicu.

O usvajanju prijedloga dnevnog reda te predloženih izmjena ili dopuna dnevnog reda, kao i usvajanju zapisnika sa prethodne sjednice, odlučuju članovi Odgojiteljskog vijeća javnim glasovanjem. Nakon utvrđivanja i usvajanja dnevnog reda sjednice, ravnatelj objavljuje da se prelazi na rad po pojedinim točkama dnevnog reda.

**Članak 9.**

Rasprava na sjednici Odgojiteljskog vijeća vodi se prema utvrđenom dnevnom redu.Ravnatelj otvara raspravu o pojedinim točkama dnevnog reda i daje riječ članovima Odgojiteljskogvijeća prema redoslijedu prijave. Članovi Odgojiteljskog vijeća mogu govoriti i tražiti potrebnaobjašnjenja o svim pitanjima u vezi s točkom dnevnog reda o kojoj se raspravlja.Ako se član Odgojiteljskog vijeća u svojoj raspravi udaljava od pitanja o kojem se raspravlja,nepotrebno je opširan ili vrijeđa nekog od nazočnih na sjednici ravnatelj će ga opomenuti, a uslučaju neuvažavanja opomene, oduzeti će mu riječ.

U slučaju vrijeđanja nekog od članova Odgojiteljskog vijeća član može biti udaljen sa sjednice.Ravnatelj može odobriti sudjelovanje u raspravi i ostalim osobama prisutnima na sjednici.

**Članak 10.**

Kad ravnatelj ocijeni da je pojedina točka dnevnog reda dovoljno raspravljena, predlaže da se o tome zaključi i pristupi donošenju odluke.

Ravnatelj formulira prijedloge odluka i daje ih na glasovanje.

Odluka je donesena kada za nju glasuje većina prisutnih članova Odgojiteljskog vijeća.

**Članak 11.**

Na sjednicama se glasuje javno, dizanjem ruku. Ravnatelj poziva članove Odgojiteljskog vijeća da se izjasne tko je "za", "protiv" ili suzdržan od utvrđenog prijedloga.

Odgojiteljsko vijeće glasuje tajno o izboru člana Upravnog vijeća sukladno odredbama Statuta Dječjeg vrtića "Radost" Poreč-Parenzo.

**Članak 12.**

Nakon što je rasprava provedena i donesene su odluke i zaključci po svim točkama dnevnog reda, ravnatelj zaključuje sjednicu Odgojiteljskog vijeća.

**Članak 13.**

O radu Odgojiteljskog vijeća sastavlja se zapisnik koji potpisuje zapisničar i ravnatelj, odnosno u njegovom odsustvu osobu koju je ravnatelj pismeno ovlastio.

Zapisničar se bira na sjednici Odgojiteljskog vijeća između prisutnih članova.Zapisnik o radu Odgojiteljskog vijeća vodi zapisničar i vodi se u pismenom obliku.Ukoliko ravnatelj odluči sjednica se može snimati odgovarajućim audio uređajem.

**Članak 14.**

Zapisnik sadrži:

- redni broj sjednice,

- datum i mjesto održavanja sjednice, sat početka i završetka sjednice,

- imena i prezimena prisutnih i odsutnih članova Odgojiteljskog vijeća te

naznaka opravdanog odnosno neopravdanog odsustva, popis drugih osoba

prisutnih na sjednici,

- utvrđeni dnevni red,

- kratak prikaz izvješća i provedene rasprave po svakoj točci dnevnog reda

sa rezultatima glasovanja,

- odluke donesene po svakoj točci dnevnog reda.

**Članak 15.**

Zapisnik se izrađuje najkasnije u roku od osam dana od dana odžavanja sjednice.Pravo uvida u zapisnik imaju svi članovi Odgojiteljskog vijeća.

**Članak 16.**

Izvršenje odluka donesenih na Odgojiteljskom vijeću prati ravanatelj, odnosno u njegovoj odsutnosti osoba koju je on pismeno ovlastio.

Odluke Odgojiteljskog vijeća izvršavaju se u predviđenom roku utvrđenom u samoj odluci.

**Članak 17.**

Ovaj Poslovnik stupa na snagu osmog dana od dana objave na oglasnoj ploči i internet stranici Dječjeg vrtića "Radost" Poreč-Parenzo.

Klasa:601- 01-02/21-01/03

Urbroj: 2167-01-12-01-6

U Poreču, 25. veljače 2021.g.

Predsjednik Upravnog vijeća

Venis Gregurović

\_\_\_\_\_\_\_\_\_\_\_\_\_\_\_\_\_

Stupanjem na snagu ovog Poslovnika o radu Odgojiteljskog vijeća prestaje važiti Poslovnik o radu Upravnog vijeća od 27.01.2021. godine.

Ovaj Poslovnik objavljen je na oglasnoj ploči dana 26. veljače 2021.godine i stupa na snagu 06. ožujka 2021.godine.

Ravnateljica

Divna Radola \_\_\_\_\_\_\_\_\_\_\_\_\_\_\_\_